“ผู้เลี้ยงสัตว์น้ำ” ตบเท้ายื่นจม.เปิดผนึกถึง “ประยุทธ์” ขอบคุณช่วยแก้วิกฤตโควิด-19
“ผู้เลี้ยงสัตว์น้ำ” ตบเท้ายื่นจม.เปิดผนึกถึง “ประยุทธ์” ขอบคุณช่วยแก้วิกฤตโควิด-19
22 มิ.ย. 2563

ศูนย์บริหารสถานการณ์โควิด 19 ผู้แทนองค์กรสำคัญการเพาะเลี้ยงสัตว์น้ำ นำโดย นายบรรจง นิสภวาณิชย์  ประธานสมาพันธ์การเพาะเลี้ยงสัตว์น้ำไทย ดร. สมศักดิ์ ปณีตัธยาศัย  นายกสมาคมกุ้งไทย นายสมชาย ฤกษ์โภคี นายกสมาคมผู้เลี้ยงกุ้งทะเลไทย นางสาวพัชรินทร์ จินดาพรรณ นายกสมาคมกุ้งตะวันออกไทย นายสมาน พิชิตบัญชรชัย นายกสมาคมผู้เพาะเลี้ยงปลาไทย  นายสุทธิ  มะหะเลา นายกสมาคมผู้เพาะเลี้ยงปลาทะเลไทย นายปกครอง เกิดสุข อุปนายกสมาคมกุ้งไทย-ประธานที่ปรึกษาชมรมผู้เลี้ยงกุ้งจังหวัดกระบี่ ได้เดินทางไปเข้ายื่นจดหมายเปิดผนึก ถึงฯพณฯ พลเอก ประยุทธ์ จันทร์โอชา นายกรัฐมนตรี ในฐานะ ผู้อำนวยการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด 19)
ทั้งนี้ เพื่อขอบคุณที่ช่วยแก้ไขสถานการณ์ฯ โควิด-19 ให้กับประเทศดีขึ้น เป็นที่ชื่นชมของนานาประเทศทั่วโลก และ ขอให้เพิ่มมาตรการเฝ้าระวัง  ตรวจเข้มการนำเข้าสินค้าสัตว์น้ำ อาหารทะเล และอื่นๆ จากประเทศ/กลุ่มประเทศที่มีการระบาดของ โควิด 19 อย่างเข้มแข็ง รัดกุมที่สุด เพื่อความปลอดภัยของพลเมืองไทย และภาพลักษณ์ที่ดีของประเทศ
นายบรรจง  นิสภวาณิชย์ ประธานสมาพันธ์การเพาะเลี้ยงสัตว์น้ำไทย เปิดเผยว่า  วันนี้ตั้งใจมาขอบพระคุณ ฯพณฯ นายกรัฐมนตรี ทีมแพทย์พยาบาล บุลคลากรทางการแพทย์ คณะรัฐบาล หน่วยงานราชการ และส่วนเกี่ยวข้องทุกท่าน ที่ได้เสียสละทุ่มเทแรงกาย แรงใจ เวลา เพื่อแก้วิกฤติปัญหาการแพร่ระบาดของ โควิด-19 จนปัจจุบัน ไทยถูกจัดอันดับให้เป็นประเทศที่ฟื้นตัวฯ ดีที่สุดเป็นอันดับ 2 ของโลก  ทำให้ภาพลักษณ์ของไทยดีมากในสายตาของคนทั่วโลกอย่างที่ทราบกัน
ที่สำคัญภายหลังจากมีรายงานข่าวครึกโครมในสื่อสำคัญทั่วโลก และสื่อต่างๆในประเทศไทย ในประเด็นที่บริษัทส่งออกปลาแซลมอนรายใหญ่ในนอร์เวย์ ได้ออกมาเปิดเผยว่า จีนขอยุตินำเข้าปลาแซลมอน หลังจากตรวจพบเชื้อโควิด-19 บนเขียงแล่ปลาในตลาดซินฟาตี้ ที่พบผู้ติดเชื้อโควิด 19 รายใหม่เกี่ยวข้องกับตลาดแห่งนี้จำนวนมาก นั่นหมายถึงเชื้อโรคดังกล่าวอาจปนเปื้อนมากับอาหารฯ ได้ ยิ่งเพิ่มความวิตกกังวลให้กับพวกเรา และเชื่อว่าข้อมูลดังกล่าวได้สร้างความตกใจให้กับคนในประเทศอย่างมาก
ทั้งนี้ จึงตั้งใจจะมาขอฯ นายกรัฐมนตรี ในฐานะ ผอ.บริหารสถานการณ์โควิด 19 หรือ ศบค.  โปรดให้ความอนุเคราะห์ พิจารณาสั่งการปฏิบัติการเชิงรุก เพิ่มมาตรการเข้มงวดในการเฝ้าระวังการตรวจสอบผลิตภัณฑ์อาหาร สินค้าสัตว์น้ำ อาหารทะเล และอื่นๆที่นำเข้ามา จากประเทศ/กลุ่มประเทศที่มีการระบาดของ Covid-19 อย่างเข้มแข็งที่สุด คืออยากให้มีการตรวจอย่างเข้มข้น เพื่อความปลอดภัยของพลเมืองไทย และภาพลักษณ์ที่ดีของประเทศ ที่ทุกคนแลกมาด้วยความเสียสละครั้งยิ่งใหญ่ของคนไทยทั้งประเทศ จากความสามัคคีและมีจิตสำนึกต่อสังคม ที่ร่วมมือปฏิบัติตามมาตรการของรัฐบาลอย่างเคร่งครัด  จึงจำเป็นอย่างที่สุดต้องไม่ให้เกิดการแพร่ระบาดของ โควิด-19 ในประเทศอีก และทุกคนต้องปลอดภัย